MRK steun plaaswerker wat glo ontlasting moes drinkMenseregtekommissie Die Menseregtekommissie (MRK) ondersteun ŉ plaaswerker wat beweer hy is glo deur lede van ŉ gesin gedwing om ontlasting te drink. Die MRK het die hofverrigtinge vir die werker teen die eienaars van die plaas in die gelykheidshof geïnisieer. Die werker beweer lede van die gesin het hom na bewering op 9 Desember gedwing om ontlasting uit ŉ houer te drink voordat hulle hom glo in ŉ septiese tenk op hul grond buite Springs in Ekurhuleni probeer verdrink het. Die lede van die gesin word onder meer van crimen injuria aangekla. Die kommissie het ŉ maand later, ná druk van die EFF, van die beweerde voorval verneem en stappe gedoen. “Die saak het op 14 Mei voor die gelykheidshof tydens ŉ sitting in die Springs-landdroshof begin. Aan die begin van die verhoor is die publiek en media verbied om die verhoor by te woon,” het Buang Jones, provinsiale bestuurderder van die MRK, gesê. “Ná ŉ behoorlike regsvoorlegging deur die kommissie kan die media en publiek nou die verhoor bywoon.” Die res van die verhoor is vir Maandag, Dinsdag en Woensdag op die hofrol van die Springs-landdroshof geplaas.